Lone Møller (S), 2004-04-14:
Jeg vil gerne takke for debatten.
Jeg kunne forestille mig, at nogle af dem, som stadig holdt på og kiggede på debatten her i Folketinget, måske sad og undrede sig ganske såre, for hvis man sådan lytter til, hvad der er blevet sagt, ser det jo næsten ud, som om samtlige partier i Folketinget er helt enige i det her forslag, men alligevel slutter alle med at sige, at de ikke kan støtte det.
Som fru Videbæk sagde: Vi mener nu nok, at vi skal lige klappe hesten.
Det skal ikke være noget problem for Socialdemokratiet at klappe hesten, hvis det bare ikke er ligesom at skyde forslaget til hjørne og dække sig ind under strukturen.
Forslaget her er bestemt ikke efter min mening i karambolage med strukturen.
Man kunne godt tage fat på at begynde at analysere nogle af de ting, som vi har nævnt i forslaget, selv om strukturen ikke er på plads, men det skal ikke være afgørende.
Jeg skal takke meget for den positive melding, der har været fra så at sige samtlige partier.
Der er ingen tvivl om, at det, der har fået Socialdemokratiet til at fremsætte det her forslag, netop er, at vi allerede i 1999 i et udvalg under Sundhedsministeriet slog fast, at der bør stilles krav til en sammenhængende planlægning af akutindsatsen.
Der er ingen tvivl om, at bare siden 1999 er der gennemgået store forandringer i sundhedsvæsenet.
De seneste års nedlæggelser af sygehuse betyder, at der er blevet længere mellem borgere og behandling, når ulykken indtræffer.
Vi ser også en hastig ændring af organiseringen i sygehusvæsenet i større enheder, så ekspertisen på landsplan er samlet i færre og mere specialiserede hospitalscentre.
Derfor mener Socialdemokratiet, at tiden nu er til at få skubbet noget mere på, og vi har listet nogle områder op, hvor det i hvert fald er iøjnefaldende, at der er problemer, hvor det er mere eller mindre tilfældigt, hvordan beredskabet virker.
Det er også nogle af de områder, som man har peget på i udvalget fra 1999.
Derfor havde vi gerne set, at man allerede nu nedsatte et udvalg, men som sagt skal jeg være yderst tilfreds med et tilsagn fra ministeren om, at det bliver, når strukturen er på plads.
Der blev nævnt et par enkelte ting.
Det var ministeren, der nævnte, at det måske kunne være svært at få akutbilkonceptet, som er beskrevet i forslaget, på skinner.
Jeg synes også selv, da jeg sad med forslaget, at det virkede som frygtelig mange biler, vi sådan skulle have hængende rundtomkring.
Men fagligt er jeg blevet belært om, at skal man have gavn af akutbiler, må der ikke være meget mere end en radius på 25 km, hvis de skal have nogen funktion.
Det vil vel dreje sig om en 50 biler.
Det kan jeg da også godt regne ud ikke er helt gratis, så selvfølgelig er der også økonomi i det her.
Men jeg tror nu alligevel, at der er bedre økonomi i at få akutbiler end i at indføre helikoptere.
Jeg har også læst artiklerne her
for nylig af nogle læger, og jeg skal med det samme sige, at det ikke skal være afgørende for Socialdemokratiet, hvis det virkelig kan dokumenteres, at det bedre end noget andet ville kunne gå ind og redde liv.
Men hvis jeg bare regner lidt på, hvad det ville koste at indføre helikoptere i Danmark, som endda kun kan flyve i dagslys, vil jeg tro, at det hurtigt kan løbe op på omkring 20 mio. kr.
For det beløb vil vi kunne indsætte 10-12 akutbiler, som er bemandet med ikke læger, men med f.eks. paramedicinere.
Ministeren sagde, at han ikke gik ud fra, at vi skulle have lægerne til at ligge og race rundt i akutbilerne.
Det har aldrig været Socialdemokratiets opfattelse.
Vi har faktisk brugt mange ressourcer på at få oprustet redderuddannelsen, og det varer ikke længe, før vi vil se et hold paramedicinere i Danmark, som klart vil være dem, der vil være spydspidsen i akutbilerne.
Lægerne vil fylde bedre op på sygehusene, hvor jeg mener, at der er mere behov for dem.
Dermed ikke sagt, at man ikke på nogle stræk i beredskabet har brug for læger, bl.a. lægeambulancer har jo i hvert fald i nogle områder af landet vist sig at være mægtig gode.
Lad os nu se, hvordan de nyuddannede paramedicinere er.
Hvis jeg sådan skal regne lidt på det, kan man vel som sagt have de der 10-12 akutbiler bemandet døgnet rundt med paramedicinere frem for helikoptere.
Men lad os kigge på det.
Fru Lene Garsdal sagde, at det fremgår af forslaget, at det vil optage mange lægetimer.
Det fremgår af forslaget, at vi mener, at bl.a. akutbilerne skal være bemandet med en redder, eller hvem det nu er, der er uddannet med en lægefaglig kompetence, og netop paramedicinerne mener vi på det her område vil være en styrkelse.
Alt i alt skal jeg takke meget for den positive tilslutning til forslaget.
Jeg skal love, at jeg skal følge op på det, og ministeren vil, når nu han måske har fået en struktur på plads, ikke få mange minutter til at puste i, så skal vi nemlig i gang med at organisere beredskabet i dette land.
Det håber jeg som sagt at vi kan enes om med et meget bredt flertal, sådan som det lyder til, så tak for debatten.